খালেদা জিয়ার হঠাৎ শারীরিক অবস্থার অবনতি, ভর্তি হাসপাতালে
বিএনপির চেয়ারপারসন খালেদা জিয়ার শারীরিক অবস্থার অবনতি হওয়ায় তাকে রাজধানীর এভারকেয়ার হাসপাতালে ভর্তি করা হয়েছে।
আজ রোববার সকাল ৮টা ২৩ মিনিটে বিএনপি চেয়ারপারসনের মিডিয়া উইংয়ের সদস্য শায়রুল কবির খান দ্য ডেইলি স্টারকে বলেন, 'খালেদা জিয়াকে ভোররাত ২টা ৫০ মিনিটের দিকে হাসপাতালে ভর্তি করা হয়।'
এর আগে তিনি গণমাধ্যমকে বলেছিলেন, 'হঠাৎ খালেদা জিয়ার শারীরিক অবস্থার অবনতি হলে তার মেডিকেল টিমের পরামর্শ অনুযায়ী তাকে হাসপাতালে নেওয়া হয়।'
৭৮ বছর বয়সী সাবেক প্রধানমন্ত্রী খালেদা জিয়া দীর্ঘদিন ধরে লিভার সিরোসিস, আর্থ্রাইটিস, ডায়াবেটিস এবং কিডনি, ফুসফুস, হার্ট ও চোখের সমস্যাসহ অন্যান্য রোগে ভুগছেন।
এর আগে গত ১৩ মার্চ খালেদা জিয়াকে এভারকেয়ার হাসপাতালে ভর্তি করা হয়েছিল। পরদিন স্বাস্থ্য পরীক্ষা শেষে তিনি গুলশানের বাসায় ফেরেন।
সে সময় খালেদা জিয়ার ব্যক্তিগত চিকিৎসক এ জেড এম জাহিদ হোসেন গণমাধ্যমকে বলেছিলেন, প্রয়োজনে সাবেক প্রধানমন্ত্রীকে আবারও হাসপাতালে ভর্তি করা হবে।
গত বুধবার সরকার নবমবারের মতো বিএনপি চেয়ারপারসনের সাজা স্থগিতের মেয়াদ আরও ছয় মাস বাড়িয়েছে।
স্বরাষ্ট্র মন্ত্রণালয়ের প্রজ্ঞাপনে বলা হয়, খালেদা জিয়া নিজ বাসায় থেকে চিকিৎসা নেবেন এবং বিদেশে যেতে পারবেন না—এই দুই শর্তে সাজা স্থগিতের মেয়াদ বাড়ানো হয়েছে।

বিএনপির চেয়ারপারসন খালেদা জিয়ার শারীরিক অবস্থার অবনতি হওয়ায় তাকে রাজধানীর এভারকেয়ার হাসপাতালে ভর্তি করা হয়েছে।